København. Dansk Folkepartis fiskeriordfører, Ib Poulsen, trækker nu sin kritik af statsminister Lars Løkke Rasmussen (V) i land. Det drejer sig om statsministerens relation til kvotekonger - storfiskere, der sidder på en stor del af fiskekvoterne.

Mandag var Ib Poulsen ude med en kraftig kritik af Lars Løkke, der, før han blev statsminister, modtog en uges ophold i et sommerhus i Skagen til en anslået værdi af 10.000 kroner af storfisker John-Anker Hametner Larsen.

Men han var gået for langt, lyder det nu.

»Det har været udlagt forkert, og jeg har udtrykt mig forkert. Det beklager jeg«, siger Ib Poulsen til Radio24Syv.

Efter onsdagens samråd med statsministeren undgik fiskeriordføreren først pressen, der dog fangede ham til en kort kommentar, hvor han blødte op.

Men nu går han altså linen ud og beklager. Dermed ser der ud til at være opbakning til statsministeren fra regeringens støtteparti.

Citatet fra fiskeriordføreren, som han mener er blevet udlagt forkert, var en kritik af Lars Løkke Rasmussens kurs i sagen.

»Sammenholdt med de ting, der er kommet frem omkring Løkkefonden, så er det jo det billede, der står tilbage:«

»At man har købt sig adgang til at få indflydelse på regeringens førte politik«, sagde han til Ritzau mandag.

Men nu har fiskeriordføreren altså trukket i land.